《出万善驿见山下人家密竹流泉可爱有赋》
明代·李孙宸

太行山下几家村，别有风光隔世喧。犬吠竹阴人扫雪，鸟鸣松径客敲门。

林烟散处青迎骑，山瀑流来绿绕园。若得数椽此间老，武陵何处更寻源。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。